Sud kattaqo‘rg‘onlik «jabrdiyda» ayolga jazo tayinladi

Jinoyat ishlar bo‘yicha Oqdaryo tuman sudida sudya Ilyos Doniyorov raisligida Kattaqo‘rg‘on tumanida istiqomat qiluvchi N.T.ga nisbatan ochilgan jinoyat ishi ko‘rib chiqildi.

N.T. — Internetda mashhur bo‘lgan ayol. U ikki farzandning onasi. Turmush o‘rtog‘i 2016 yili vafot etgan. 2018 yil 3 iyun kuni Kattaqo‘rg‘on shahar Ichki ishlar bo‘limi katta tezkor vakili San'at Umarov tomonidan tahqirlanib, yechintirilgani xabari jamoatchilik orasida katta rezonans keltirib chiqargandi. San'at Umarovning xatti-harakatlariga huquqiy baho berilib, u sud hukmi bilan 6,5 yilga ozodlikdan mahrum etilgandi.
Sudlanuvchi, N.T. esa O‘zbekiston Respublikasi Jinoyat kodeksining 127-moddasi 3-qismi (Voyaga yetmagan shaxsni jinoyat qilishga jalb etish) va 169-moddasi 3-qismining «a» bandi (takroran yoki xavfli retsidivist tomonidan amalga oshirilgan o‘g‘rilik) bilan ayblandi.
Avvalgi sud majlislarida 30 sentabr kuni o‘g‘irlatgan telefonlari va boshqa narsalarini qaytarib olgan hamda yetkazilgan moddiy zararlari qoplangan jabrlanuvchilar — Saodat Egamberdiyeva, Sojida Bo‘riyeva, Muxlisaxon Narzullayeva sudlanuvchiga nisbatan da'vosi yo‘qligini bildirishgan.
Lekin, N.T. 16 sentabr kuni Nargiza Hasanovaga tegishli Samsung Galaxy J2 smartfoni hamda 400.000 so‘m pulni o‘g‘irlaganidan tonayotgan edi.
19 dekabr kuni sud mazkur jinoyat ishini ko‘rishni yakunlab, hukm o‘qidi.
Kun.uz muxbiri xabar berishicha, sudda so‘nggi so‘z berilganida N.T. barcha 4 epizod bo‘yicha aybiga iqror bo‘lib, zararlarni qoplaganini, jabrlanuvchilarning biror e'tirozi yo‘qligini ta'kidlab, bunday ishlarni boshqa qaytarmasligini aytgan va suddan yengillik so‘ragan.

Avvaliga sudya I.Doniyorov N.T. O‘zbekiston Respublikasi jinoyat kodeksining 169-moddasi, 3-qismining «a» bandi bilan, JKning 57-moddasini qo‘llab, 3 yilu 9 oyga ozodlikdan cheklash jazosini tayinladi. 
N.T.ning voyaga yetmagan qizining sudda pedagog yordamida bergan ko‘rsatmasi, shuningdek guvohlarning ko‘rsatmasi bilan Jinoyat kodeksining 127-moddasi 3-qismi (Voyaga yetmagan shaxsni jinoyat qilishga jalb etish) bilan ayblov qismi olib tashlandi.
Jinoyat Kodeksining 60-, 61-moddalariga asosan, JIB Ishtixon tuman sudining 2017 yil 11 maydagi hukmi bilan tayinlangan jazoning shartliligi bekor qilindi va uning o‘talmagan qismini qisman qo‘shish yo‘li bilan hukmlar majmui bo‘yicha uzil-kesil o‘tash uchun 4 yilga ozodlikdan cheklash jazosi tayinlandi.
Sudlanuvchiga nisbatan O‘zbekiston Respublikasi JK 48(1)-moddasining 3-qismiga asosan quyidagilar taqiqlanadi:

- yashash joyidan har kuni kechqurun soat 23:00dan ertalab soat 06:00gacha chiqish;

- ozodlikni cheklash davomida muayyan joylarga, ya'ni, kafe, bar va restoranlarga borish;

- uni nazorat qiluvchi organning roziligisiz yashash joyini o‘zgartirish;

- alkogolli ichimliklar iste'mol qilish.

Sud hukmi o‘qilgach, sudlanuvchi N.T.jurnalistlarga intervyu berdi. U qilmishidan pushaymonligini, bu xatti-harakatlarni ortiq takrorlamaslikni va'da qildi. Sud ishni adolatli ko‘rib chiqqani, voyaga yetmagan farzandlarining yolg‘iz boquvchisi, og‘ir kasalga yo‘liqqanini hisobga olgan sudyaga, shuningdek, prokuror va uning manfaatlarini himoya qilgan advokat, unga nisbatan da'vosidan kechgan jabrlanuvchilarning barchasiga tashakkur bildirdi.